ผุดหวยชุด5ใบ400บ.
สลากฯ หวังสยบหวยแพง จ่อจัดชุดขายเอง 20 ล้านฉบับ เริ่มงวดแรก 16 ก.ค.นี้ ด้านนักวิชาการแนะออกออนไลน์แก้ปัญหายั่งยืนกว่า
8 พ.ค. 2561

สลากฯ หวังสยบหวยแพง จ่อจัดชุดขายเอง 20 ล้านฉบับ เริ่มงวดแรก 16 ก.ค.นี้ ด้านนักวิชาการแนะออกออนไลน์แก้ปัญหายั่งยืนกว่านายธนวรรธน์ พลวิชัย กรรมการสลากกินแบ่งรัฐบาล เปิดเผยในการสัมมนาประชาพิจารณ์สลากรวมชุดว่า จากการเปิดรับฟังความคิดเห็นของประชาชน เบื้องต้นผ่านระบบออนไลน์ และจดหมายเปิดผนึก พบว่าประมาณ 70% สนับสนุนให้มีการรวมชุดจำหน่าย หลังจากรับฟังความคิดเห็นเสร็จสิ้นแล้วจะสรุป รายละเอียดเสนอให้คณะกรรมการสลากฯ พิจารณาภายในเดือน มิ.ย.นี้ โดยคาดว่าจะสามารถจัดจำหน่ายสลากรวมชุดได้เร็วที่สุดภายในงวดวันที่ 16 ก.ค. 2561ทั้งนี้ คาดว่าจะนำสลาก 20 ล้านฉบับ มารวมชุดชุดละ 5 ฉบับ ราคาชุดละ 400 บาท หรือเท่ากับ 4 ล้านชุด ทดลองจำหน่ายในช่วงแรกก่อน ส่วนอีก 60 ล้านฉบับจะขายแบบใบเดี่ยว แต่หากพบว่ายังมีการขายเกินราคาจะตัดโควตาทันที ปัจจุบันได้ตัดโควตาไปแล้ว 5,000 รายนายธนากร คมกฤส เลขาธิการมูลนิธิรณรงค์หยุดพนัน กล่าวว่า ไม่เห็นด้วยที่สำนักงานสลากฯ จะออกสลากรวมชุด เพราะเชื่อว่าแก้ปัญหาไม่ได้ และเรื่องที่เสี่ยงจะประสบความล้มเหลว แต่ควรสลายการรวมชุด โดยเสนอให้มีการ กระจายรางวัลที่ 1 ออก ไม่ให้เป็นรางวัลใหญ่เพียงรางวัลเดียว เพื่อลดแรงจูงใจสำหรับแนวทางแก้ปัญหาที่ยั่งยืน คือ การจำหน่ายสลากแบบออนไลน์ให้ประชาชนเลือกเลขได้ 6 หลัก จะช่วยแก้เรื่องสลากเกินราคาได้ถูกจุดมากกว่า"การรวมชุดยิ่งทำให้ราคาสลากแพงขึ้น จากที่เคยซื้อ 1-2 ใบ ต้องกลายมาซื้อเป็นแบบชุด 5 ใบ ทำให้ผู้บริโภคเสียเงินเพิ่มขึ้นจากเดิม" นายธนากร กล่าวด้าน นายสังศิต พิริยะรังสรรค์ คณบดีวิทยาลัยนวัตกรรมสังคม มหาวิทยาลัยรังสิต กล่าวว่า พฤติกรรมผู้บริโภคได้เปลี่ยนแปลงไป และหันมาซื้อแบบรวมชุดมากขึ้น คิดเป็นสัดส่วนถึง 70% ซึ่งสำนักงานสลากฯ ควรนำเรื่องเทคโนโลยีมาใช้ เช่น ไลน์ หรือแอพพลิเคชั่น ที่ให้ผู้ซื้อถ่ายภาพหรือสแกนสลากที่มีการจำหน่ายเกินราคา รายงานโดยตรงมาที่สำนักงานสลากฯ ได้ทันที และเห็นว่าการออกออนไลน์จะช่วยดึงเงินหวยใต้ดิน 3-5 แสนล้านบาท ขึ้นมาบนระบบได้